Sachent tuit cil qui verront et orront ceste presente lettre que li nobles Jehans de Chalon, sires d’Allay, et Jehans de Jouz, sires de Cologney, ont acordablement et de bone memoire fait eschange perpetuelment et senz nul reclain, en tel meniere que lidiz nobles Jehans de Chalon, sires d’Allay, a quitté et outroié permaignablement adit Jehan, signour de Collogney, Humbert, dit Pelletier, de Dummartin, son home et tout son mex, et Jehannete, la fille Richart, de Chaffoy, et son mex; et lidiz Jehans de Jour, sires de Collogney, a quitté et outroié permagnablement adit noble Jehan de Chalon, signour d’Allay, Escuchar, de Livier, son home, et ses enfant, et tout le mex qu’il ont en la vile et ou terretoire de Livier. Et ont encovent li uns à l’autre à bone foy garantir et appasier ledit eschange, douquel li uns a envesti l’autre, contre toutes genz tanque à loial tenure. En tesmoignaige de laquel chose, lidiz Jehans de Chalon, sires d’Allay, et lidiz Jehans de Jou, sires de Colloney, ont mis lour seaux pendant en ceste lettre, faite et donée en l’an dou miliaire corrant par mil CC quatre vint et six, ou mois d’octembre.